Õnnistatud advendiaega, kallid õed ja vennad Kristuses!
#000001
Jõulupühi on ikka peetud koduseks pühaks. Kui jaanituld võid süüdata suvilas, uut aastat vastu võtta Viinis, filharmoonia orkestrit nautides, siis jõuluõhtul ihaldab hing olla kodus, oma kõige lähedasemate inimeste keskel. Pühade eel koristatakse toad, kaunistatakse kodumaja seest ja väljast, tuuakse tuppa kuusk, mõeldakse välja jõuluõhtu menüü, varutakse toorained, pakitakse kingitused, õpitakse luuletused.
#000002
Ja siis ta saabub – Kristuse sünnipäev! Ennem kui üheskoos kallite lähedastega rikkalikult kaetud laua taha istutakse, võetakse hetkeks aeg maha ja külastatakse kodukirikut. Sest nii on ju kombeks! Inimesed tulevad naeratades kirikusse, teretavad ja kallistavad tuttavaid, laulavad rõõmuga ja lahkuvad ülevas meeleolus taas kodu poole. Just sellel õhtul ei häiri, ei sega neid mitte miski kiriku juures. Kirik lihtsalt sobib jõuluõhtusse.
#000003
Võimalik, et paljud inimesed ei teadvustagi, et mitte küünlatuledes kirikuhoone ei ole selle sobivuse aluseks vaid meelestatus – inimeste ühtne meelte seisund, mis sajandite vanuste kirikumüüride vahel võimendub, on see, mis loob erilise tunde – puhta, pühade meeleolu. Inimesed tunnevad ja tajuvad oma tõelist terviklikkust, üks olemist Loojaga ja üksteisega. Inimesed saavad osa oma parandatud meelest. Kodukirik ühendab, seob ja põimib! Ülendab sind taevase koduni ja toob sind kahe jalaga maa peale tagasi. Seda rõõmu, heldust, armu, kindlust, terviklikkust jätkub kirikust lahkudes veel mõneks ajaks... ja siis oled jälle üksi, ajamas oma asja....
#000004
Soovin siin aga meelde tuletada, kallis lugeja, et kirik on ka peale jõulupühi endiselt seal, küla kõrgeima künka peal. Kõrge torniga ühendamas taevast ja maad. See ei ole paavsti ega ka peapiiskopi ega ka konsistooriumi (kiriku keskvalitsus), ega ka kohaliku vaimuliku kirik. See on SINU kirik! Sinu esivanemate abiga ehitatud, sajandeid kantud ja üle antud ühelt põlvkonnalt teisele. Kõige armsamatest ja hoolivamatest soovides läbi imbunud müürid seisavad vankumatult, ei ole neid purustanud ükski sõda ega majanduskriis. Vastupidi – kunstnikud, skulptorid, orelimeistrid on meie esivanemate poolt, erinevatel sajanditel, palgatud kujundama, sisustama ja kaunistama seda kõige kõige pühamat paika – armastuse varjupaika.
#000005
Tule ja tunne, et imelisel moel, ei ole sa kirikus iialgi üksi! Küll aga võid olla üks ... üks lahkunud lähedasega, üks esiisaga, kes istus igal hingamispäeval siin pingil 1723 aastal või 1523 aastal või 1323 aastal....
#000008
Kui apostel Paulus kirjutab filiplastele (Fl 3:20), et „meie kodupaik asub taevas, kust me ka ootame Päästjat – Issandat Jeesust Kristust“ siis kodukirik on eeskoda või väravamaja taevasesse kodupaika, viimsesse rahupaika. Samas, leiad siit alati rahu ka selles ajas ja ruumis viibides!
#000010
Rahulikku, rõõmsat ning ootusrikast advendiaega soovides
#000012
Jõuluõhtu jumalateenistus on 24. detsembril, kell 16:00 ja 1. jõulupüha jumalateenistus 25. detsembril, kell 11:00. Kaasa teenib Miikaeli koor.
#000013
Võimalus on anda oma panus kodukiriku korras hoidmiseks, et Jumala Elav Sõna võiks valgusena kanduda ühest Juuru kihelkonna servast teise, tehes liikme- või sihtotstarbelise annetuse (nt. helivõimenduse uuendamise heaks). Annetuse saab teha EELK Juuru Mihkli koguduse pangakontole SEB: EE311010220007994015; SWEDBANK: EE162200221060935648
#000014